PST etter hammerangrep: Forberedt på at dette kan komme til Norge
Litauen advarer mot flere provokasjoner under det russiske presidentvalget. PST er forberedt på at denne utviklingen også kan komme til Norge.  Tirsdag ble Navalnyjs tidligere stabssjef og Putin-motstander Leonid Volkov angrepet utenfor sitt eget hjem i Litauen. Han ble slått gjentatte ganger med hammer.  Angrepet er det første tilfelle av politisk terror i Litauen, ifølge lederen for landets nasjonale krisehåndteringssenter (NKVC) Vilmantas Vitkauskas, ifølge Radio LRT. Ingen er pågrepet. Vitkauskas mener at det vil bli svært vanskelig å finne gjerningsmannen.  – Ut fra alle dataene vi har, fremstår dette som godt planlagt og profesjonell operasjon, sier han. Se bilder fra angrepet: – Kan komme hit Flere russiske og belarusiske opposisjonspolitikere og regimemotstandere lever i eksil i Litauen. Ifølge LRT Radio har litauisk etterretning den siste uken advart mot økende trusler og risiko for provokasjoner utført av Russland og Belarus. Etterretningssjefen i Litauen blir torsdag sitert på at angrepet var ment for å skremme opposisjonen fra å gjennomføre aksjoner under presidentvalget i Russland. Politiets sikkerhetstjeneste (PST) mener at Russland nå aksepterer en høyere risiko i sin etterretningsvirksomhet i Norge.  – Det innebærer også aktiviteter som eventuelt rettes mot eksilmiljøer. Vi har ikke mange tilfeller av trusler og provokasjoner i Norge, men dette er en utvikling vi er forberedt på også kan komme hit, sier seniorrådgiver Eirik Veum i PST.  For russere i eksil i Norge gjelder det samme rådet som befolkningen ellers:  – Vis skjerpet årvåkenhet og rapporter inn tilnærmelser som kan være fra fremmede etterretningstjenester og annen mistenkelig atferd, sier Veum. Fra fredag til søndag foregår det russiske presidentvalget. Russere i Norge kan avgi sin stemme i Oslo, Kirkenes eller Barentsburg på Svalbard.  – Vil sette inn ekstra tiltak eller ha ekstra tilstedeværelse ved valglokalene disse dagene? – Vi ønsker ikke å kommentere hva PST planlegger og følger med på, sier Veum. Peker på Putin Volkov selv omtalte angrepet som en «åpenbar og typisk gangster-hilsen fra Putin».  Litauens president Gitanas Nauseda og landets kontraetterretningstjeneste er enig: De mener Russland står bak angrepet.  Ifølge etterretningstjenesten må angrepet sees i sammenheng med det russiske presidentvalget 17. mars. – Vi kan ikke kommentere hva som skjer med folk i Litauen, sier talsperson Dmitry Peskov i Kreml i en uttalelse torsdag formiddag. ifølge Reuters. 
Aleksej Navalnyjs tidligere stabssjef og Putin-motstander, Leonid Volkov, ble angrepet utenfor hjem i Litauen. Det er det første tilfelle av politisk terror i Litauen, ifølge landets nasjonale krisehåndteringssenter. PST er forberedt på at denne utviklingen kan komme til Norge og oppfordrer til skjerpet årvåkenhet under det russiske presidentvalget. 